text: Elever i Sønderborg får ikke løn under barsel
  25 oktober 2013 kl. 15.10
  Elever ansat i Sønderborg Kommune skal ikke regne med at få løn under barsel.
  FOA i Sønderborg har kritiseret, at elever mister deres elevløn, hvis de bliver gravide. De er henvist til at leve af barselsdagpenge.
  - Som kommune er vi ligesom alle andre virksomheder nødt til at se nøje på, hvad pengene bruges til, og der er desværre ikke råd til goder, som rækker ud over, hvad vi er forpligtet til, siger borgmester Aase Nyegaard, Fælleslisten.
  Kommunalt ansatte får normalt løn under barsel, men elver er i Sønderborg en undtagelse, fordi de betragtes som midlertidigt ansat.
  Formelt må eleverne afbryde deres uddannelse, når de går på barsel, hvorefter de kan genoptage den, når barselperioden udløber.
  Sønderborg vil ikke ændre praksis.
  - Hvis vi skal ændre praksis, må vi ansætte færre elever, og det er ikke en situation, jeg ønsker, understreger borgmesteren.
  FOA har indledt fem sager mod Sønderborg Kommune, fordi fem gravide elever har fået afbrudt deres uddannelsesforløb.
  